Rumination

Le **rumination** es un maniera de remasticar le forrage que es applicate per multe animales herbivore. Duo gruppos de animales rumina, a saper ruminantes e camelides. Le metabolismo del ruminantes es fundate sur acidos grasse volatile in vice de glucosa.

## Rumination favorabile in le "lucta pro le existentia"
Durante le lucta pro le existentia, quando le individuos con le plus grande possibilitates supervive, le rumination probabilemente ha essite favorabile. Nam iste animales mastica le forrage negligentemente pro haber tempore pro inglutir tanto multo como possibile durante curte tempore. Postea le ruminantes de tempore in tempore mastica le forrage un secunde vice post que illo ha essite pulsate retro ab le antestomachos per contractiones antiperistaltic. Isto decompone le forrage ulteriormente e augmenta le possibilitates de utilisar le substantias nutritive. Quando le animales pasce e tene le capite presso le solo illos sempre es menaciate per predatores. Durante rumination illos plus facilemente pote surveliar le ambiente e illos in plus pote cercar locos apte ubi il non es equalmente facile discoperir los.

## Le anatomia que rende possibile le rumination
Le rumination es dependente del duo prime antestomachos, le rumine e le reticulo, sovente appellate le reticulorumine. Le tertie antestomacho, le omaso non participa in rumination. Le antestomachos, de fundo es dilatationes del esophago lo que se monstra si on studia le developpamento embryonal.

In le antestomachos le forrage es laborate mechanicamente durante que microbios con enzymas comencia le decomposition. Le contractiones rhythmic pulsa le forrage a tote locos del reticulorumine tote le tempore. Iste contractiones eveni tote le tempore 2-3 vices per 2 minutas ma rumination eveni solmente durante certe periodos quando le mangiar cessa. Durante le periodos de rumination le contractiones del reticulo pulsa forrage a in le esophago ubi contractiones antiperistaltic lo pulsa a in le bucca pro esser masticate de novo. Post le nove inglutination le partes le plus liquide flue per le "sulco del reticulo" que es situate sub le orificio del esophago e fini al orificio del omaso. Iste sulco es bordate per duo labios musculose. Le partes del forrage de novo inglutite que ancora es plus plus solide remane in le reticulorumine. Normalmente un vacca mangia circa 6 horas e rumina 6-8 horas cata die. Il es possibile vider le pulsationes sur le latere sinistre del collo. Un vacca pote biber usque a 150 litros de aqua cata die e pote inglutir usque a 150 litros de saliva alcalin.

## Juvene ruminantes non rumina
Tanto longemente que le ruminantes primarimente bibe lacte illos non rumina e le rumine in le juvene ruminantes es multo parve. Ab le orificio del esophago usque al orificio del omaso il ha un sulco que es bordate per duo labios musculose, le sulco del reticulo. Illo se claude reflexivemente presso juvene ruminantes quando illos bibe lacte. Iste "reflexo del sulco del reticulo" impedi que le lacte entra a in le rumine ma solmente in le omaso e de ibi a in le abomaso, le ver stomacho, que produce enzymas que pote fermentar le lacte. Iste reflexo del sulco del reticulo dispare quando le juvene animales plus tarde primarimente mangia herba e feno. Si lacte entra a in le rumine de juvene ruminantes illo essera putrescite a causa de manco de enzymas que pote fermentar le lacte ibi. Si tal juvene ruminantes solmente bibe aqua iste reflexo non sempre functiona.
Le abomaso produce acido chlorhydric e cualio que contine le enzymas chymosina e trypsina. Lege plus in abomaso.